יהושע צוקרמן

הרב אברהם יהושע צוקרמן (9 ביולי 1938, י' בתמוז ה'תרצ"ח – 11 באוגוסט 2021, ג' באלול התשפ"א) היה רב חרדי לאומי, מרבני ישיבת הר המור ומייסדיה, ורב במדרשת הרובע. ממייסדי תנועת אל עמי. התמחה בכתביו של הרב קוק.

==קורות חיים==
נולד וגדל בבלגיה, למשפחה שהיגרה מגרמניה. למד בבית ספר ציבורי ובנערותו היה פעיל בבני עקיבא. בשנות ה-60 עלה לישראל ולמד בישיבת מרכז הרב. שם למד אצל הרב צבי יהודה הכהן קוק, ומונה על ידו לר"מ לבוגרי צבא בישיבת מרכז הרב. בשנות לימודיו סירב להיתמך כלכלית באמצעות לימוד תורה, והתפרנס מהוראה ועבודות שונות, בין השאר כפועל בניין. כן היה בעל פרדס רימונים סמוך לקיבוץ מירב.

בשנת 1968 נסע לצרפת והעביר בפריז סמינר ציוני-דתי, בניהולו של הרב יהודה ליאון אשכנזי. ומאז פעל בשליחויות, הפעיל שליחים לפעילות תורנית-ציונית בקרב קהילות דוברות צרפתית בגולה וליווה יוזמות עלייה שלהם, לאורך שנים רבות. העלה ארצה בעצמו אישים ומשפחות רבים. החל משנות ה-80 של המאה ה-20, נהג עם תלמידיו ובני משפחתו לערוך את יום הכיפורים בקיבוץ גונן, ולקיים את התפילות עם חברי הקיבוץ.

הקים את תנועת אל עמי ועמד בראשה. במסגרת תנועת אל עמי, פעל ביישובים רבים של ההתיישבות העובדת לאורך השנים. יזם הקמת כולל אברכים ומדרשה ללימודי יהדות באילת, מהם התפתחה ישיבת איילת השחר. כן הוביל קליטה תורנית של עולים<ref></ref>. היה מורה הדרך הרוחני של היישוב עצמונה, כמו גם של יישובים אחרים בחבל ימית. בזמן המאבק נגד פינוי חבל ימית היה בין הרבנים שהגיעו למקום לחזק את התושבים ופעילי המחאה.

יזם את הקמת מדרשת הרובע לבנות. שימש כר"מ לתלמוד ואמונה בישיבת מרכז הרב. בשנת 1997 היה בין הרבנים, שפרשו מישיבת מרכז הרב והקימו את ישיבת הר המור. בשנותיו האחרונות לימד הרב צוקרמן שיעורי אמונה, בעיקר בישיבת הר המור, בישיבת עטרת כהנים, במכון מאיר, ובישיבת שבי חברון. הוא גם לימד תקופה קצרה בישיבת מעלה אדומים.

בשנת 2018, היה בין הרבנים ומורי ההלכה שקראו לציבור לחתום על כרטיס אדי המחודש.

נפטר ממחלת הסרטן בליל ג' באלול ה'תשפ"א. ונקבר בהר הזיתים<ref></ref>.

==משפחתו==
היה נשוי למלכה, ילידת בלגיה, ונולדו להם 12 ילדים. התגורר עם משפחתו בשכונת שערי חסד בירושלים.

בין ילדיהם:
* תמר – נישאה לרב אהוד ברזילי, ר"מ בישיבת מדברה כעדן שבמצפה רמון (נפטר תשע"ב)
* יאיר – מונה במינוי חירום למפקד חטיבת הנח"ל<ref></ref>, נשוי לאמנה (בתו של אפי איתם)
* הרב דוד צוקרמן - ר"מ לשעבר בישיבה תיכונית חיספין, ראש תלמוד תורה הצבי ובית ספר תורני לבנות "ואהבת" ברמת הגולן. כיום ר"מ בבית ספר תורני "שירת הגליל" שבגליל התחתון.
* בת שבע – נשואה לסא"ל במילואים שלום אייזנר, לשעבר סגן מפקד חטיבת הבקעה (בנו של הרב בנימין אייזנר)
* מוריה – נשואה לרב אלישָב אביחיל (בנו של הרב אליהו אביחיל); בנם [https://laad.btl.gov.il/Web/He/TerrorVictims/Page/Default.aspx?ID=41273 שגב פניאל אביחיל] נרצח בפיגוע בישיבת מרכז הרב במרץ 2008
* אסתר – נשואה לרב שלמה דרייפוס, ר"מ בישיבות הר המור ושבי חברון
* בת-ציון – נשואה לרב שמעון אור
* אריה – נשוי לרבנית אהובה צוקרמן, המלמדת במדרשת הרובע
*מרים – נשואה לרב בנצי המאירי, לשעבר ראש מכינה קדם-צבאית קשת יהודה וכיום רב בישיבת גבעת אולגה
*שמעון – סא"ל במילואים. שימש מג"ד 275.
*משה – מזכיר היישוב מגרון לשעבר
*מאור – נשואה לרב שמואל קוקה, מנכ"ל ישיבת מדברה כעדן במצפה רמון.

אשתו מלכה היא אחותו של שלום ואך, פעיל עלייה וראש המועצה המקומית קריית ארבע לשעבר.

==מתלמידיו==
* הרב רפי פרץ, פוליטיקאי ושר בממשלות ישראל, לשעבר הרב הצבאי הראשי
* הרב אליעזר קשתיאל, ראש הישיבה לבוגרי צבא ביישוב עלי
* הרב אוהד תירוש, מייסד מדרשת הרובע, וראש הישיבה לבוגרי צבא ביישוב עלי
* הרב איתן צוקר, רב הקיבוץ הדתי מירב
* הרב אברהם שילר, רב היישוב עלי
* הרב ראובן עוזיאל, רב היישוב טל מנשה
* הרב חן חלמיש, ראש ישיבת בית אורות
* הרב דוד אביחיל, ראש ישיבת רמות ירושלים ולשעבר ראש הישיבה התיכונית מצפה רמון
* הרב יעקב דביר, ראש מדרשת יעלה ור"מ בישיבת מדברה כעדן שבמצפה רמון
* הרב אפרים ג'יאמי, ראש ישיבת גבעת אולגה
*הרב פרץ איינהורן, רב הארגון צל"ש
*תא"ל במיל' אפי איתם - אותו החזיר בתשובה

==ממאמריו וחיבוריו==
* ההבדלה, בקובץ מאמרים מתתיה עורך אריה מורגנשטרן, הרצליה, תשל"א.
* [http://asif.co.il/download/kitvey-et/ne%20mr/n%20a%203/05.pdf אדם אתם], בכתב העת ניצני ארץ ג', ירושלים תש"ם.
* - על האמנות במשנתו של הרב קוק - בספר יובל אורות: הגותו של הרב אברהם יצחק הכהן קוק זצ"ל / בעריכת בנימין איש שלום, שלום רוזנברג, ירושלים תשמ"ה.
* [https://asif.co.il/wpfb-file/%d7%94%d7%9e%d7%a8%d7%92%d7%9c%d7%99%d7%9d/ המרגלים] - בשמן רענן א', מכון הרצי"ה, ירושלים, תש"ן.
*האחדות הכוללת, ספרו בהוצאת אל-עמי, ירושלים תשנ"ד.
* כתב ההקדמה לספרו של אברהם לבני, שיבת ציון נס לעמים, הוצאת אל-ארצי, אילת, תשנ"ה.
* אהבת ישראל מהי? - הוצאת אל עמי, ירושלים, תשנ"ז.
* תשובה - שריגים ד' מדרשת הרובע, ירושלים תשנ"ח.
* תורה וחכמה, תנ"ך ושכל - ערוגות הבושם ג', ישיבת הר המור ירושלים, תשס"ב.
* גדול יום קיבוץ גלויות, בספר כלביא שכן, הוצאת מכון תורני אור עציון תשס"ג.
* עקרונות החינוך במדינתנו - הוצאת מעמק חברון, חברון, תשס"ז.
* דרכה של תשובה, והיה השם למלך על כל הארץ, אשרי העם יודעי תרועה, מאמרים בקובץ לתשובת השנה, חוסן ישועות, ירושלים תשס"ז.
* אור לשעה והארה לדורות, חג החכמה העליונה, חנוכה ניצחון חכמת הקודש, תשובת ימי קדם שבחנוכה - אל מול פני המנורה א, הוצאת הר המור, ירושלים, התש"ע.
*חנוך לנער על פי דרכו - חוברת על מגמות החינוך לילדי ישראל, אל-עמי תש"ס, ובהוצאת מחודשת של חוסן ישועות, ירושלים, תשע"ח.
שיח קודש - שיחות על המועדים בהוצאת חוסן ישועות, התשפ"ב.

==קישורים חיצוניים==

* הרב אברהם יהושע צוקרמן, [http://jpress.org.il/Olive/APA/NLI_heb/SharedView.Article.aspx?href=MAR%2F1986%2F06%2F15&id=Ar01102&sk=3642F447 עם אחד - לב אחד], מעריב, 15 ביוני 1986, עמ' 11
* [http://www.meirtv.co.il/site/rabbis.asp?rabbi=3824 שיעורי הרב יהושע צוקרמן] באתר מכון מאיר
* 
* [http://www.roshy.org/UploadFiles/2009_4_23_10_55_9.pdf ריאיון עם הרב יהושע צוקרמן] בעלון ראש יהודי שבת "תזריע-מצורע" תשס"ט
* [http://www.bneyzion.co.il/בית-המדרש/רבנים?rav=הרב%20יהושע%20צוקרמן שיעוריו] באתר [http://www.bneyzion.co.il/ בני ציון - בונים קומה בתנ"ך]
* 
* דביר עמר, [https://www.inn.co.il/news/501765 במחשבה ובמעשה], בעיתון בשבע
* 
* [https://www.inn.co.il/tags/הרב_יהושע_צוקרמן/ כל הכתבות על הרב יהושע צוקרמן], באתר ערוץ 7
* 

==הערות שוליים==

קטגוריה:בוגרי בני עקיבא
קטגוריה:פעילים ציונים בבלגיה
קטגוריה:בוגרי ישיבת מרכז הרב
קטגוריה:רבני ישיבת מרכז הרב
קטגוריה:רבני ישיבת הר המור
קטגוריה:עולים בשנות ה-1960
קטגוריה:תלמידי הרצי"ה קוק
קטגוריה:ישראלים ילידי בלגיה
קטגוריה:יהודים הקבורים בהר הזיתים: חלקת הנביאים
קטגוריה:פעילי עלייה
קטגוריה:ישראלים שנולדו ב-1938
קטגוריה:ישראלים שנפטרו ב-2021